สวัสดีค่ะ ตอนนี้อายุ 22 กำลังตั้งครรภ์ประมาณ 1 เดือนค่ะ แล้วพึ่งเลิกกับแฟน ตอนนี้รู้สึกเหมือนตัวเองเป็นโรคซึมเศร้าค่ะ เบื่อาหาร อยู่ๆก็ร้องไห้แบบไม่มีสาเหตุ แต่เวลาอยู่กับคนอื่นไม่เป็นค่ะ อยากทราบว่าต้องทำยังไงถึงจะหายคะ?
สวัสดีค่ะ การร้องไห้ เบื่ออาหาร อาจแสดงว่ากำลังมีภาวะอารมณ์ซึมเศร้าได้ ซึ่งสามารถพบได้เป็นปกติธรรมดา หากมีเหตุการณ์ที่เป็นต้นเหตุให้เกิด โดยมักจะเป็นอยู่เพียงชั่วคราว แล้วค่อยๆ ดีขึ้นไปได้เอง ดังนั้น หากอาการผิดปกติต่างๆ เพิ่งเกิดหลังจากเลิกกับแฟน ก็อาจเป็นเพียงภาวะอารณ์ซึมเศร้าโดยทั่วไปได้ค่ะ ทั้งนี้ แนะนำควรพูดคุยกับคนใกล้ชิด เช่น พ่อ แม่ ญาติผู้ใหญ่ ซึ่งอาจให้คำแนะนำและกำลังใจกับเราได้ค่ะ หรืออาจโทรไปที่เบอร์สายด่วนสุขภาพจิต 1667 ดูค่ะ และควรดูแลตนเองให้แข็งแรง เนื่องจากกำลังตั้งครรภ์อยู่ หาเวลารีบไปฝากครรภ์แต่เนิ่นๆ เพื่อให้การตั้งครรภ์เป็นไปอย่างปลอดภัยค่ะแต่หากอารมณ์ซึมเศร้าดังกล่าวเป็นต่อเนื่องนาน หรือมีอาการต่างๆ ทางร่างกายมากขึ้น เช่น เหนื่อย นอนไม่หลับ ปวดหัว ทานอาหารไม่ได้ มีน้ำหนักลด หรือมีความคิดที่อยากตาย อาจเข้าข่ายเป็นโรคซึมเศร้าได้ แนะนำควรไปพบจิตแพทย์เพื่อให้การรักษาค่ะ ทั้งนี้ ในเบื้องต้น แพทย์อาจตรวจดูว่ามีสาเหตุมาจากโรคทางกายหรือไม่ เช่น มีภาวะไทรอยด์ต่ำ ขาดวิตามินบางอย่าง เนื้องอกในสมอง เป็นต้น